Liikemies Jari Komulainen on tuomittu maksamaan miljoonakorvaukset Klaukkalan tuhoisasta rivitalopalosta.

Oikeus päätti, että palon sytytti Komulaisen maahantuoman pyörän akku.

Vastaavaa syttymissyytä ei tiedetä mistään muualta maailmasta.

Maailmalla on myyty yli 250 miljoonaa sähköpyörää. Missään ei tunneta tapausta, jossa pyörän lyijyakku, joka ei ole latauksessa, olisi syttynyt palamaan saati aiheuttanut palon, joka tuhoaisi kokonaisen rivitaloyhtiön.

Ei missään muualla kuin kaksi vuotta sitten Suomen Klaukkalassa. Näin päätti maaliskuussa Hyvinkään käräjäoikeus - vastoin maan arvostetuimpien asiantuntijoiden lausuntoja.

Rivitalo tuhoutui tulipalossa vuonna 2015.

Tuli tuhosi kaiken

Presidentin vävynä ja venäläisillä sukellusveneillä mainetta niittäneen takavuosien kohuliikemiehen yritys tuo maahan muun muassa sähköpyöriä. Yksi niistä on virunut pari vuotta karrelle palaneena vakuutusyhtiön varastossa.

Pyörä tuhoutui rajussa, räjähdysmäisesti levinneessä palossa 25. toukokuuta 2015.

Omistaja oli juuri palannut kevään ensi ajelultaan ja vienyt lenkin päätteeksi pyörän rivitalon ulkovarastoon. Mies meni takapihalle istuskelemaan, mutta ei ehtinyt olla siellä montakaan minuuttia, kun ohikulkija tuli huutamaan, että katto on tulessa.

Mies ryntäsi sisään katsomaan, mutta ei päässyt edes talon toiselle puolelle, kun kuumuus iski ovesta vastaan. Palokunnan ehtiessä paikalle koko kiinteistö roihusi liekeissä.

Tuli tuhosi viiden perheen kodit purkukuntoon. Kukaan ei onneksi loukkaantunut saati menehtynyt palossa.

Kuitti postissa

Paloa seuraavana päivänä Jari Komulainen luki uutisista, että poliisi kertoi sähköpyörän sytyttäneen rivitalon palamaan.

- Ihmettelimme porukalla, että kenenkähän maahantuomasta pyörästä oli kysymys, Komulainen muistelee.

Noin viikon kuluttua Komulaisen firmaan tuli lasku. Palossa tuhoutuneen huoneiston omistaja vaati maahantuojalta korvausta palaneesta pyörästä. Summa oli 399 euroa. Lopullisen laskun hän ilmoitti lähettävänsä, kun tuhojen laajuus ja uudisrakentamisen kustannukset selviävät.

- Fiilis oli aika epätodellinen. Lähetin laskun asianajajalle ja ryhdyin selvittämään lyijyakkujen turvallisuutta, Komulainen kertoo.

Laskun liitteenä oli kopio takuulapusta ja pyörän ostokuitista.

- Kaikki muu oli tuhoutunut palossa. Kuitti oli kuitenkin jäljellä, Komulainen pohtii.

Syy ennätysajassa

Tutkimme akuston virtalukon kaikki kuviteltavissa olevat vikatilanteet, eikä lämpöä saatu nousemaan edes lähelle syttymislämpötiloja, kertoo uusimmasta tutkimuksesta vastannut VTT:n tuotepäällikkö Tapio Klasila. RISTO KUNNAS

Poliisin tutkijat olivat raunioiden jäähdyttyä menneet palopaikalle ja todenneet vain parin tunnin tutkinnan jälkeen medialle, että sähköpyörä oli todennäköisin syyllinen.

Poliisi ei käyttänyt palokoiraa syttymisjälkien etsinnässä, se ei myöskään pyytänyt sähkölaitokselta kulutusraporttia, josta olisi voinut selvitä mahdollinen oikosulku kiinteistön sähkölaitteissa.

Pyörän omistajaa ja muita asukkaita puhuttamalla poliisi päätyi siihen, että sähköpyörä oli todennäköinen palon aiheuttaja. Poliisin mukaan palon syttymispaikka voitiin jälkien perusteella kohdentaa juuri siihen paikkaan, mihin pyörä oli jätetty.

Samaa mieltä olivat vakuutusyhtiön tarkastajat.

Vakuutusyhtiö esitti haastehakemuksessaan, että palon aiheutti pyörän lyijyakku. Myöhemmin se ilmoitti, että syynä ei ollutkaan akku, vaan jokin muu pyörän sähköosista. Yksilöityä syytä tai näyttöä esittämänsä tueksi yhtiö ei kuitenkaan pystynyt esittämään.

Oikeudessa yhtiö täsmensi, että syynä oli virtalukon kuluminen ja virtalukon vääränlainen sulake. Se väitti, että virtalukkoon olisi tehtaalla asennettu väärä, suurempi sulake. Tosin sellaista sulaketta ei valmisteta missään päin maailmaa.

Vakuutusyhtiö vaati Komulaisen firmalta lähes miljoonan euron korvauksia korkoineen.

Ei saatu syttymään

Vakuutusyhtiö ei antanut muiden kuin omien tutkijoidensa perehtyä hiiltyneeseen pyöränraatoon.

Turvallisuus- ja kemikaalivirasto Tukes otti kuitenkin asian tutkittavakseen. Se totesi, että akku oli yksi teoreettinen mahdollinen palon syttymissyy muiden joukossa. Vaihtoehtoisia syitä se ei tutkinut, ei myöskään tarkemmin pyörän sähkölaitteita. Tukes kuitenkin päätti, ettei ole mitään syytä vetää myytyjä pyöriä tai niiden akkuja pois markkinoilta.

Komulainen puolestaan oli jo ennen oikeuskäsittelyn alkua hankkinut käsiinsä maahantuomansa samanlaisen sähköpyörän ja vienyt sen VTT:lle. Suomen ylintä teknistä asiantuntemusta edustava VTT teki pyörälle ja akulle maksimaaliset rasitustestit ja sai virtalukon pohjan lämmöt nousemaan vain vajaaseen 70 asteeseen. Syttymislämpö on yli 400 astetta..

Komulainen sai vielä yhdysvaltalaiselta kevyiden kulkuneuvojen turvallisuutta valvovalta yhdistykseltä lausunnon, jossa se totesi, ettei sillä ole tiedossa maailmalta yhtäkään tapausta, missä lyijyakku olisi edes lataustilanteessa syttynyt palamaan.

Jättilasku oikeudesta

Viikon kestäneessä oikeudenkäynnissä kuultiin sekä vakuutusyhtiön että Komulaisen todistajia. Lausunnot vaihtelivat sen mukaan, kumman todistajasta oli kyse.

Vakuutusyhtiö pyrki kaikin tavoin osoittamaan, että syy oli tekninen vika pyörän sähköjärjestelmässä: kuumentunut virtalukko oli sytyttänyt sen ympärillä olleen rungon ja akkukotelon palamaan.

VTT puolestaan kokeili ja totesi, ettei se ole mahdollista: vioitetun tai kulutetun virtalukon johtimen tinaliitokset irtoaisivat ja virta katkesi ennen syttymislämpötilan saavuttamista..

Oikeus katsoi lopulta, että asiantuntijalausunnot osoittivat, että oikein toimiva ja vikaantumaton sähköpyörä ei syty palamaan. Vastoin VTT:n näkemystä se kuitenkin katsoi, että vikaantunut virtalukko oli aiheuttanut akkukotelon syttymisen ja sitä kautta koko rivitalohuoneiston tuhoutumisen.

Hyvinkään käräjäoikeus tuomitsi Komulaisen SOLO-International -yhtiön yhteensä 784 000 euron korvauksiin.

Käräjöinnistä kertoi ensimmäisenä Ylen MOT-ohjelma.